SK Úradný vestník Európskej únie L 233/33

VYKONÁVACIE ROZHODNUTIE KOMISIE

zo 4. augusta 2014,

ktorým sa mení príloha I k rozhodnutiu 2004/211/ES, pokiaľ ide o položku pre Kuvajt v zozname tretích krajín a ich častí, z ktorých je povolený dovoz živých koňovitých a spermy, vajíčok a embryí koňovitých do Únie

[oznámené pod číslom C(2014) 5440]

(Text s významom pre EHP)

(2014/523/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 17 ods. 3 písm. a),

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (2), a najmä na jej článok 12 ods. 1 a 4, na úvodnú vetu článku 19 a na jej článok 19 písm. a) a b),

keďže:

(1) V smernici 2009/156/ES sa stanovujú veterinárne podmienky, pokiaľ ide o dovoz živých koňovitých do Únie. Okrem iného sa stanovuje, že dovoz koňovitých do Únie sa povoľuje len z tretích krajín, ktoré boli počas obdobia šiestich mesiacov bez výskytu sopľavky.

(2) Rozhodnutím Komisie 2004/211/ES (3) sa stanovuje zoznam tretích krajín a ich častí, z ktorých členské štáty povoľujú dočasný vstup registrovaných koní, opätovný vstup registrovaných koní po dočasnom vývoze, ako aj dovoz registrovaných koňovitých a koňovitých určených na chov a produkciu a takisto podmienky pre dovoz koňovitých z tretích krajín.

(3) Po výskyte sopľavky v Kuvajte, Komisia v roku 2010 prijatím rozhodnutia Komisie 2010/776/EÚ (4) pozastavila dovoz registrovaných koní z Kuvajtu. Kuvajt predložil informácie, ktoré svedčia o tom, že toto ochorenie bolo úspešne eradikované a že od posledného prípadu potvrdeného 19. decembra 2010 neboli v celej populácii koňovitých počas sústavného dohľadu zistené žiadne nové prípady.

(4) Keďže uplynulo viac ako šesť mesiacov od posledného prípadu sopľavky v Kuvajte, je vhodné povoliť dočasný vstup, opätovný vstup po dočasnom vývoze a dovoz registrovaných koní z tejto krajiny. Položka pre Kuvajt v prílohe I k rozhodnutiu 2004/211/ES by sa preto mala zodpovedajúcim spôsobom zmeniť.

(5) Príloha I k rozhodnutiu 2004/211/ES by sa preto mala zodpovedajúcim spôsobom zmeniť.

(6) Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO ROZHODNUTIE:

Článok 1

V prílohe I k rozhodnutiu 2004/211/ES sa položka pre Kuvajt nahrádza takto:

„KW Kuvajt KW-0 celá krajina E X X X — — — — — —“

Článok 2

Toto rozhodnutie je určené členským štátom.

V Bruseli 4. augusta 2014 Za Komisiu Tonio BORG člen Komisie

(1) Ú. v. ES L 268, 14.9.1992, s. 54.

(2) Ú. v. EÚ L 192, 23.7.2010, s. 1.

(3) Rozhodnutie Komisie 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí, a ktorým sa menia a dopĺňajú rozhodnutia 93/195/EHS a 94/63/ES (Ú. v. EÚ L 73, 11.3.2004, s. 1).

(4) Rozhodnutie Komisie 2010/776/EÚ z 15. decembra 2010, ktorým sa mení a dopĺňa rozhodnutie 2004/211/ES, pokiaľ ide o záznamy týkajúce sa Brazílie, Kuvajtu a Sýrie v zozname tretích krajín a ich častí, z ktorých sa povoľuje vstup živých zvierat čeľade koňovitých a spermy, vajíčok a embryí druhov čeľade koňovitých do Európskej únie (Ú. v. EÚ L 332, 16.12.2010, s. 38).